
REFERAT
privind încheierea unui contract de parteneriat între Consiliul Local Timisoara şi Asociaţia Euro<26 România
Cardul Euro<26 este cardul european de tineret recunoscut de Consiliul Europei ca instrument pentru încurajarea mobilităţii tinerilor în Europa.

Valorile principale ale Euro<26 sunt:

· mobilitatea tinerilor – tinerii sub 26 de ani sunt în perioada cea mai activă a vieţii, când învaţă şi acumulează, au nevoie să-şi lărgească orizontul, să cunoască alţi tineri şi alte culturi, să  comunice şi să se exprime; prin urmare, tinerii trebuie să călătorească cât mai mult, cât mai liber şi cât mai uşor;

· informarea – tinerii trebuie să fie bine informaţi pentru a le permite să aleagă şi să ia decizii corecte, informate;

· facilitarea accesului tinerilor la cultură, bunuri şi servicii, astfel încât calitatea şi standardul lor de viaţă să crească.  

Pentru ca aceste valori să fie simţite de tineri în viaţa lor de zi cu zi, cardul Euro<26 oferă acces la reduceri şi facilităţi din domeniile de interes pentru aceştia: transport şi călătorii, vacanţe şi cazare, timp liber, cumpărături, cultură.

În prezent, peste 4 milioane de tineri se bucură de 300.000 de reduceri europene, naţionale şi locale, în 38 de ţări, iar numărul lor este în creştere. Şi în România, cardul Euro<26 a început să fie tot mai cunoscut şi utilizat de tineri şi au fost dezvoltate reduceri atractive, pentru ca posesorii cardului să se bucure de facilităţi şi în ţară, nu doar în Europa.

În aceste condiţii, propunem încheierea unui contract de parteneriat între Consiliul Local şi Asociaţia Euro<26 România, pentru declararea Municipiului Timişoara drept „Localitate Euro<26”, astfel încât şi tinerii eligibili din oraşul nostru să beneficieze de avantajele descrise mai sus. 

